Το κοινό κρυολόγημα οφείλεται σε ιική λοίμωξη του ανώτερου αναπνευστικού αγωγού. Ως εκ τούτου, δεν μπορεί να αντιμετωπιστεί με αντιβιοτικά και συνήθως ο ασθενής πρέπει απλά να περιμένει μέχρι ο ιός να κάνει τον κύκλο του. Επιπλέον, όλα τα σκευάσματα που χορηγούνται για το κρυολόγημα έχουν ως στόχο την ανακούφιση των συμπτωμάτων και όχι την εξάλειψη του ιού.
Τυπικά, ένα κρυολόγημα διαρκεί περίπου 7 με 10 ημέρες και περνάει μόνο του χωρίς να δημιουργεί κάποιο άλλο πρόβλημα στο άτομο ή να απαιτεί ιατρική φροντίδα. Ενώ, εάν τα συμπτώματα δεν υποχωρούν μετά το διάστημα αυτό, πιθανόν το άτομο να πάσχει από κάτι άλλο, όπως λοίμωξη από στρεπτόκοκκο και θα πρέπει να επισκεφτεί έναν ιατρό προκειμένου να του χορηγηθεί κατάλληλη φαρμακευτική αγωγή.